Opgaven lød på at komme med forslag til, hvordan Kulkransporet i fremtiden kan skabe sammenhæng mellem området omkring Aarhus H og Sydhavnen.

De seks teams er blevet valgt ud blandt de 26 ansøgere, som ønskede at være med til at sætte deres præg på området omkring Kulbroen.

Tirsdag kom projektet et skridt nærmere, da forslag fra seks prækvalificerede teams blev præsenteret i Bylageret på Kalkværksvej i Sydhavnen.

AARHUS: Kulbroens Venner har med hjælp fra en række samarbejdspartnere fået bygget et lille træhus ved siden af det gamle kulkranspor, som fremover kan fungere som bydelskontor for det nye område. En nybygget platform oven på broen giver en fornemmelse af, hvordan det kan blive, når Kulbro-projektet engang bliver en realitet.

12. september blev de seks forslag præsenteret på Bylagret, Kalkværksvej 11 A-B, Aarhus. Her vil plancherne være udstillet året ud. Bylageret har åbent torsdage kl. 14-16 og fredage kl. 10-12. Første lørdag i hver måned kl. 11-15.

26 teams havde søgt om at være med i en prækvalifikation om at udvikle området omkring det gamle kulkranspor, da fristen udløb 10. maj.Siden er der blevet udvalgt seks teams, som har udarbejdet konkrete ideer og forslag til fremtidens Kulkranspor. De seks teams er fortsat anonyme.

De seks teams har skullet udtænke en broforbindelse fra den nybyggede Frederiksplads over Spanien til Kulbroen, som på den måde både bliver en forbindelsesvej og et spændende rekreativt område. Samtidig er det tanken, at Kulbroen, som går fra øst til vest, også være et bindeled til en planlagt rekreativ sti fra nord til syd langs Sydhavnsgade.

- Jeg ser Kulbroen som et vigtigt åbningstræk i forhold til, hvordan vi får udviklet hele det sydlige havneareal. Så det er vigtigt at vinderprojektet har potentiale til at binde hele området sammen på kryds og tværs. Det er en meget tredimensionel bydel, hvor man også kan komme op i højden på en sti og se byen på en ny måde, siger stadsarkitekt Stephen Willacy.

For rådmand Kristian Würtz (S) er Kulbroen også et symbol som ud over at forbinde bydele også forbinder fortid og fremtid.

- I gamle dage transporterede broen det vigtigste råstof i industrisamfundet, nemlig kul, frem og tilbage til Midtkraft. Ved et tilfælde er den ikke blevet væltet, og nu kan vi til gengæld genopdage den og bruge den til at bevæge det vigtigste råstof i vores samfund, nemlig mennesker, ind og rundt i kvarteret. Så broen har både en praktisk funktion men også en vigtig symbolsk funktion. Derfor er det fedt, at det er noget af det første, som vi kan gå i gang med i området, siger Kristian Würtz.

Hverken rådmanden eller stadsarkitekten kan udtale sig om de enkelte forslag, da de stadig er anonyme på grund af den bedømmelsesproces, som venter forude. Men de synes begge, at der generelt set, at der er tale om spændende projekter på højt niveau.

- De kommer til at give nogle spændende diskussioner i vores bedømmelsesudvalg, for det er kvalificerede bud, så hvad skal man vælge ud fra, siger Stephen Willacy og fortsætter:

- Vi har store forventninger til den videre proces. Kulbroen, som er et offentligt tilgængeligt projekt, kommer til at have afgørende aftryk på hele planlægningen af Sydhavnen

Bedømmelsesprocessen går i gang i begyndelsen af oktober. Her vil Aarhus Kommune invitere holdene bag de eller det bedste forslag til yderligere dialog og kvalificering af projekterne.

Plancherne med de seks forslag bliver udstillet i Bylageret frem til årsskiftet.

- Det vil være fantastisk, hvis folk vil komme ned og være aktive i diskussionen omkring den videre udvikling af Kulbroen, siger Stephen Willacy.

I slutningen af februar 2018 regner bedømmelseskomiteen med at kunne udpege en vinder.